**В А З О Р А Т И К И Ш О В А Р З И И**

**Ҷ У М Ҳ У Р И И Т О Ҷ И К И С Т О Н**

**ГУЗОРИШИ МАТБУОТӢ**

**(ПРЕСС-РЕЛИЗ)**

****

**Ҷамъбасти натиҷаҳои фаъолияти Вазорати кишоварзии**

**Ҷумҳурии Тоҷикистон дар нимсолаи якуми соли 2024**

**Душанбе - 2024**

**Ҷамъбасти натиҷаҳои фаъолияти Вазорати кишоварзии Ҷумҳурии Тоҷикистон дар нимсолаи якуми соли 2024**

Вазорати кишоварзии Ҷумҳурии Тоҷикистон бо мақсади ҳифзи амнияти озуқаворӣ ва дастрасии аҳолии мамлакат ба ғизои хушсифат фаъолияти худро дар асоси вазифаҳое, ки аз Паёми Асосгузори сулҳу Ваҳдати миллӣ, Пешвои миллат, Президенти Ҷумҳурии Тоҷикистон, муҳтарам Эмомалӣ Раҳмон ба Маҷлиси Олии кишвар, сафарҳои кории Сарвари давлат ба минтақаҳои ҷумҳурӣ, қарору фармоишҳои Ҳукумати Ҷумҳурии Тоҷикистон, стратегияву консепсияҳо ва барномаҳои соҳавӣ бармеоянд ба роҳ монда, ҷиҳати татбиқи сиёсати аграрӣ як қатор корҳоро ба сомон расонид.

Кишоварзони мамлакат дастури Пешвои муаззами миллатро оид ба истифодабарии оқилонаи замини наздиҳавлигӣ, инчунин аз як қитъаи замини обӣ гирифтани 2–3 ҳосил, ба хушнудӣ пазируфтанд, ки ин иқдом барои зиёд шудани истеҳсоли маҳсулоти кишоварзӣ бевосита мусоидат намуд.

**Афзоиш ва ҳаҷми умумии маҳсулоти кишоварзӣ**

Андешидани тадбирҳои судманд ба он мусоидат намуд, ки дар нимсолаи якуми соли 2024 мувофиқи маълумотҳои оморӣ дар ҳамаи шаклҳои хоҷагидории ҷумҳурӣ ҳаҷми умумии маҳсулоти кишоварзӣ ба 21472 миллион сомонӣ баробар шуд, ки нисбат ба ҳамин давраи соли гузашта 109,6 фоиз зиёд мебошад, аз он ҷумла маҳсулоти растанипарварӣ 14802 миллион сомонӣ ё 110,9 фоиз ва чорвопарварӣ 6670 миллион сомонӣ ё 106,7 фоизро ташкил дод.

Дар ҳаҷми умумии маҳсулоти кишоварзӣ ҳиссаи хоҷагиҳои ҷамоавӣ ва деҳқонӣ 56 фоиз ва бахши аҳолӣ 44 фоизро ташкил медиҳад.

Дар давраи ҳисоботӣ ҳиссаи маҳсулоти кишоварзии истеҳсолнамудаи вилояти Хатлон дар ҳаҷми умумии истеҳсолот 60,5 фоиз, вилояти Суғд 24,9 фоиз, ВМКБ 1,0 фоиз ва шаҳри Душанбе якҷо бо шаҳру ноҳияҳои тобеи ҷумҳурӣ 13,6 фоизро ташкил дода, ҳаҷми истеҳсоли маҳсулоти кишоварзӣ нисбат ба ҳамин давраи соли 2023 дар вилоятҳои Суғд 13,1 фоиз, Хатлон 10,0 фоиз, ВМКБ 2,1 фоиз ва шаҳри Душанбе якҷо бо шаҳру ноҳияҳои тобеи ҷумҳурӣ 2,6 фоиз зиёд гардид.

Ба ҳолати 01.07.2024 дар ҳамаи шаклҳои хоҷагидории ҷумҳурӣ истеҳсоли ғалладона ба 685340 тонна, картошка 267111 тонна, сабзавот 1265249 тонна, полизӣ 412965 тонна, мевагиҳо 224826 тонна, ангур 2705 тонна ва хўроки чорво 453059 тонна баробар гардид, ки нисбат ба ҳамин давраи соли гузашта истеҳсоли ғалладона 19919 тонна (97,2%), картошка 5601 тонна (102,1%), сабзавот 129050 тонна (111,4%), полизӣ 113747 тонна (138,0%), мевагиҳо 39408 тонна (121,3%), ангур 362 тонна (115,4%) ва хӯроки чорво 15821 тонна (103,6%) зиёд мебошад.

Истеҳсол дар соҳаи чорвопарварӣ бошад, дар ҳама шаклҳои хоҷагидорӣ моҳҳои январ-июни соли 2024 ҳаҷми истеҳсоли гўшти чорво ба 107,6 ҳазор тонна баробар гардида, нисбат ба ҳамин давраи соли гузашта 6,8 ҳазор тонна ё 6,7 фоиз зиёд шудааст. Аз он гўшти паранда 19,2 ҳазор тоннаро ташкил медиҳад. Аз ҳаҷми умумии истеҳсоли гушти паранда 17,2 ҳазор тонна ё 89,8 фоиз ба хоҷагиҳои ҷамъиятӣ ва деҳқонӣ рост меояд.

Ҳамчунин дар ҳамаи шаклҳои хоҷагидорӣ дар давраи ҳисоботӣ истеҳсоли шир 412,9 ҳазор тонна, тухм 543 миллион дона, пашм 5,5 ҳазор тонна, асал 659 тонна ва моҳӣ 1673 тонна истеҳсол гардидааст, ки нисбат ба моҳҳои январ-июни соли 2023 истеҳсоли шир 18,9 ҳазор тонна ё 104,8 фоиз, тухм 152 ҳазор дона ё 100 фоиз, пашм 267 тонна ё 105,1 фоиз, асал 54 тонна ё 108,9 фоиз ва моҳӣ 33 тонна ё 102,0 фоиз афзоиш ёфтааст.

**Содироти маҳсулоти кишоварзӣ**

Дар баробари таъминоти бозори истеъмолии кишвар бо маҳсулоти худӣ, тибқи маълумоти гумрукӣ дар 6 моҳи соли 2024 аз ҷумҳурӣ 131,6 ҳазор тонна маҳсулоти кишоварзӣ ба маблағи 124,4 миллион доллари ИМА содирот карда шудааст, ки нисбат ба ҳамин давраи соли гузашта содирот аз рӯи ҳаҷм 12,1 ҳазор тонна ё 8,4 фоиз кам ва аз рӯи арзиши гумрукӣ 25,5 миллион доллари ИМА ё 25,8 фоиз зиёд мебошад.

Таҳлилҳо нишон медиҳанд, ки дар таркиби содирот, маҳсулоти сабзавотӣ 23,5 ҳазор тонна ё 17,8 фоиз (аз ҷумла пиёз 22,0 ҳазор тонна ё 16,7 фоиз), меваҷот 10,3 ҳазор тонна ё 7,8 фоиз (аз ҷумла ангур 550 тонна ё 0,4 фоиз), меваи хушк 38,2 ҳазор тонна ё 29,0 фоиз, лӯбиёгиҳо 120,1 тонна ё 0,1 фоиз, полизӣ 424 тонна ё 0,3 фоиз, тухми мурғ (инкубатсионӣ) 1,7 ҳазор тонна ё 1,3 фоиз ва меваҳо ва тухмиҳои равғандор, растаниҳои доругӣ 2,5 ҳазор тонна ё 1,9 фоизро ташкил медиҳад.

Инчунин ба маблағи 95,5 миллион доллари ИМА 54,5 ҳазор тонна нахи пахта ба хориҷи кишвар содирот карда шуд, ки назар ба ҳамин давраи соли гузашта аз рўи арзиши гумрукӣ 20,5 миллион доллари ИМА ва аз рӯи ҳаҷм 13,6 ҳазор тонна зиёд мебошад.

**Самти растанипарварӣ**

Бо мақсади таъмини бозорҳои истеъмолии кишвар бо маҳсулоти озуқаворӣ мувофиқи маълумоти оморӣ дар ҳамаи шаклҳои хоҷагидории ҷумҳурӣ кишти зироатҳои кишоварзӣ дар 861,1 ҳазор гектар, аз он ғалладонагӣ дар майдони 388,7 ҳазор гектар, зироатҳои техникӣ 199,8 ҳазор гектар, картошка 64,4 ҳазор гектар, сабзавот 74,5 ҳазор гектар, полизӣ 23,6 ҳазор гектар ва зироатҳои хўроки чорво 109,6 ҳазор гектар гузаронида шудааст, ки ба 100 фоизи соли гузашта баробар мебошад, аз ҷумла кишти зироатҳои ғалладонагӣ 97,6 фоиз, зироатҳои техникӣ 103,2 фоиз, картошка 113,9 фоиз, сабзавот 101,5 фоиз, полизӣ 99,3 фоиз ва зироатҳои хўроки чорво ба 94,9 фоизи соли гузашта баробар мебошад.

Дар ин давра кишти пахта 174,9 ҳазор гектарро ташкил медиҳад, ки нисбат ба соли 2023, 8,6 ҳазор гектар ё 5,2 фоиз зиёд мебошад.

Тибқи дурнамои кишти зироатҳои кишоварзӣ барои ҳосили соли 2024 дар хоҷагиҳои ҷамоавӣ ва деҳқонии ҷумҳурӣ гузаронидани кишт дар майдони 607,7 ҳазор гектар пешбинӣ гардида, дар майдони 632,1 ҳазор гектар кишт гузаронида шудааст, ки бо 104 фоизи дурнамо баробар буда, нисбат ба соли гузашта 9,2 ҳазор гектар зиёд мебошад.

Бояд қайд кард, ки барои самаранок ва оқилона истифода намудани заминҳои корами обӣ ва гирифтани 2-3 ҳосил хоҷагиҳои деҳқонӣ ва ҷамоавӣ тибқи маълумоти оморӣ ба ҳолати 01.07.2024 дар майдони 75009 гектар кишти такрории зироатҳои кишоварзӣ гузарониданд, ки ба 97,8 фоизи ҳамин давраи соли гузашта баробар мебошад. Кишти ғалладонагиҳо (якҷо бо ҷуворимакка) дар майдони 45628 гектар, аз он шолӣ 9255 гектар, ҷуворимакка барои дон 20481 гектар, дигар ғалладонагиҳо 15892 гектар, зироатҳои техникӣ 1875 гектар, картошка 45 гектар, сабзавот 5473 гектар, полизӣ 4065 гектар ва зироатҳои хўроки чорво 17923 гектар гузаронида шудааст, ки кишти ғалладонагиҳо ба 99,3 фоиз, зироатҳои техникӣ 93,4 фоиз, картошка 166,8 фоиз, сабзавот 87,4 фоиз, полизӣ 108 фоиз ва зироатҳои хўроки чорво ба 96 фоизи ҳамин давраи соли гузашта баробар мебошад.

**Рушди соҳаи тухмипарварӣ**

Рўёнидани ҳосили фаровон аз захираи тухмии сертификатсияшуда вобастагӣ дошта, мувофиқи маълумоти оморӣ хоҷагиҳои ҷамъиятӣ ва деҳқонии шаҳру ноҳияҳои ҷумҳурӣ аз ҳосили соли 2023, барои кишти соли 2024 ҳамагӣ 55060 тонна тухмии зироатҳои ғалладонагиҳо (бе ҷуворимакка) аз он гандуми тухмӣ 47644 тонна, лўбиёгиҳо 967 тонна, дигар зироатҳои ғалладонагиҳо 5178 тонна, ҷуворимаккаи тухмӣ 1386 тонна, шолӣ 1271 тонна, сабзавот 63 тонна, картошка 79289 тонна ва чигити тухмӣ 17582 тонна захира гардида дар мавсими кишти баҳорӣ васеъ истифода бурда шуд.

Барои кишти соли 2024 вазорат дар доираи лоиҳаи “Баланд бардоштани устувории кишоварзӣ” чигити тухмии гурўҳи элита навъҳои “Рамсес” 40 тонна, “Лима” 30 тонна, “Лазер” 30 тонна, картошкаи тухмии гурўҳи элита навъҳои “Эволюшен” 250 тонна, “Аризона” 150 тонна ва “Пикассо” 100 тонна харидорӣ гардида, тибқи шартномаи тарафайн ба хоҷагидорон барои такрористеҳсолкунӣ дастрас гардид.

Ҳамзамон, аз фонди давлатии тухмӣ ба миқдори 500 тонна картошкаи тухмии сертификатсияшуда барои такрористеҳсолкунӣ, аз он ба хоҷагидорони ноҳияҳои Ховалинг 49,5 тонна, Шамсиддин Шоҳин 39,78 тонна, Балҷувон 14,0 тонна, Нуробод 29,31 тонна, Тоҷикобод 20,25 тонна, Рашт 90,36 тонна, Лахш 100,5 тонна, Сангвор 23,6 тонна, Айнӣ 15,1 тонна, Шаҳристон 44,1 тонна, Деваштич 20,0 тонна ва шаҳрҳои Истаравшан 24,5 тонна, Панҷакент 16,0 тонна ва ВМКБ 13,0 тонна дастрас карда шуд.

Инчунин, барои кишти соли 2024 аз хориҷи кишвар ба миқдори 145,7 тонна тухмии зироатҳои кишоварзӣ, аз он 135 кг тухмии сабзавоти гибридии насли якум, гандуми тухмии гурўҳи элита 21,6 тонна, тухмиҳои репродуксияи якум картошка 40 тонна ва нахуд 66 тонна аз ҳисоби соҳибкорон ва шарикони рушд ба ҷумҳурӣ ворид гардидааст.

Қайд кардан ба маврид аст, ки ҷиҳати сари вақт ва самаранок амалигардонии маблағгузории иловагии лоиҳаи “Баланд бардоштани устувории кишоварзӣ” барои кишти соли 2024 тухмиҳои сертификатсияшудаи зироатҳои кишоварзӣ, аз ҷумла гандум 600 тонна, картошка 1225 тонна, ҷуворимакка 100 тонна, пиёз 8,4 тонна, помидор 0,012 тонна, бодиринг 0,9 тонна, нахуд 96,8 тонна, зағири равғандиҳанда 58 тонна ва 5409 тонна нуриҳои минералӣ, инчунин, 50 адад трактори хурд бо мошинолотҳояш, 550 адад трактори хурди дастӣ (мотоблок) ва 45 адад шолишинонак ба хоҷагиҳои деҳқонии осебпазир дастрас карда шуд.

Дар давраи ҳисоботӣ 44 навъу 1 дурагаи зироатҳои кишоварзӣ, 8 навъи дарахтони мевадиҳанда ва 3 дурагаи кирмаки пилла: аз ҷумла 6 навъи пахтаи миёнанахи гурӯҳи пешпаз, 9-навъи пахтаи миёнанахи гурӯҳи миёнапаз, 3 навъи пахтаи маҳиннах, 6-навъи гандуми мулоим, 1-навъи гандуми сахт, 1 навъи сули, 1 навъи нахуд, 1 навъи мушунг, 3 навъи ҷуворимакка, 1 навъи ҷувори (сорго), 4-навъи картошка, 1 дурагаи ҷуворимакка, 4 навъи ангур, 2 навъи хурмо, 2 навъи лиму ва 3 дурагаи кирмаки пилла тибқи нақшаи корӣ дар 12 стансия ва 1 қитъаи давлатии навъсанҷӣ мавриди санҷиши расмӣ қарор доранд.

**Рафти бунёди боғу токзори нав ва коркарди кимиёви бар зидди ҳашаротҳои зараррасону касалиҳои боғу токзор**

Бо мақсади баланд бардоштани иқтидори содиротии кишвар тибқи маълумоти оморӣ дар давраи ҳисоботӣ хоҷагиҳои ҷамоавӣ ва деҳқонӣ ҳамагӣ 495 гектар боғу токзор, аз ҷумла 483,3 гектар боғ (аз ҷумла 21 гектар боғи интенсивӣ) ва 10,8 гектар токзори нав бунёд гардидааст. Ҳамзамон дар майдони 219,3 гектар боғу токзори кўҳна барқарор карда шуд, ки аз он токзор 32,5 гектарро ташкил медиҳад.

Бо мақсади рушди соҳаи боғу токпарварӣ дар бозорҳои шаҳру ноҳияҳои ҷумҳурӣ ярмаркаи фурўши ниҳолҳои мевадиҳанда, ороишию сояафкан ва ҳамешасабз ба роҳ монда шуда, ба харидорон бо нархҳои дастрас пешниҳод карда шуд.

Дар соли 2024 хоҷагиҳои давлатии фаръии ниҳолпарварии зертобеи Корхонаи воҳиди давлатии ҷумҳуриявии хоҷагиҳои ниҳолпарвар “Тоҷикниҳолпарвар” 1353917 бех ниҳол ба фурўш тайёр омода карда шудааст, ки аз он ҷумла ниҳолҳои мевадиҳанда 812715 бех, ҳамешасабзу ороишӣ – 483565 бех, тути баргӣ – 57637 бехро ташкил медиҳад, аз он ҷумла 60334 бех ниҳолҳои интенсивии себ аз он ММ – 106 - 58658 бех ва М-9 – 1676 бех барои фурўш омода мебошанд.

Мувофиқи маълумоти фаврии вилоятҳо ва шаҳру ноҳияҳои тобеи ҷумҳурӣ дар давраи ҳисоботӣ майдони умумии паҳнгаштаи зараррасонҳо 53841 гектар мушоҳида гардида, дар майдони 53660 гектар коркарди кимиёвӣ гузаронида шуд.

Ҳамзамон дар озмоишгоҳи биологии Муассисаи давлатии муҳофизати растаниҳо ва химикунонии кишоварзӣ парвариши се намуди ҳашаротҳои фоидаовар трихограмма, тиллочашмак ва габрабракон ба роҳ монда шудааст, ки ҳангоми пайдошавии зараррасонҳои зироатҳои кишоварзӣ дар хоҷагиҳои ҷумҳурӣ истифода бурда мешавад.

**Чораҳои муҳофизатӣ бар зидди зараррасонҳои зироатҳои кишоварзӣ**

Бо мақсади пешгирии саривақтӣ, роҳ надодан ба паҳншавии малах бо фармоиши Вазорати кишоварзӣ аз 23.02.2024, №22 Ситоди якҷояи ҷумҳуриявӣ ва ноҳияҳои тобеи ҷумҳуриявӣ таъсис дода шуда, ҷаласаи якуми Ситод бо иштироки аъзоён гузаронида шуд.

Ҳамзамон ситодҳои минтақавӣ дар вилояти Хатлон санаи 10 марти соли ҷорӣ ва дар вилояти Суғд санаи 21 апрели соли ҷорӣ гузаронида шуд.

Барои пешгирӣ ва ҷиҳати эмин нигоҳ доштани зироатҳои кишоварзӣ аз малах ба миқдори 33160 литр заҳрдору, 17425 литр сўзишвории дизелӣ, 8700 литр бензин, 450 адад айнак, ниқоб 450, 397 адад либосҳои муфоҳизавӣ, 272 адад аппаратҳои дастӣ-моторӣ бо батарея таъмин карда шудаанд.

Дар мавсими соли 2024 барои муташаккилона ва сари вақт гузаронидани чорабиниҳои мубориза бар зидди малах аз тарафи МД “Экпедитсияи мубориза бар зидди малах” ва филиалҳои он дар вилоятҳо ва шаҳру ноҳияҳои ҷумҳурӣ 63 адад трактори тамғаи МТЗ, 2 адад автомашинаи УАЗ – 3303, 3 адад НИВА ВАЗ-21214, 2 адад ГАЗ-3307, 19 адад Тайёта Хайлюкс, 5 адад Микроавтобус, 37 адад мототсикл, 710 адад дорупошакҳои дастӣ, муҳаррикдор ва дигар таҷҳизотҳо, 22 адад генератор, 24 адад хайма ва 22 адад зарфҳои обгирӣ сафарбар карда шудаанд.

Инчунин аз ҳисоби амалисозии лоиҳаи “Баланд бардоштани устувории кишоварзӣ”-и МД “Рушди соҳибкорӣ дар соҳаи кишоварзӣ” 6 адад трактор МТЗ-82,1, 4 адад автомашина Тайота Хайлукс, 6 адад дорупошак барои трактор, 4 адад дорупошак барои автомашина ва 20000 литр заҳрдору ба МД “Экпедитсияи мубориза бар зидди малах” дастрас карда шуд.

**Фаъолияти гармхонаҳои доимамалкунандаю мавсимӣ**

Кишоварзони мамлакат бо маќсади таъмин намудани ањолӣ ва содироти сабзавоти тару тоза тибқи маълумоти оморӣ ба ҳолати 01.07.2024 аз њисоби гармхонањои доимамалкунандаю мавсимї 45211,5 тонна сабзавоти тару тоза истењсол ва ба бозорњои истеъмолии љумњурї пешнињод намуданд, ки аз он помидор 16885,3 тонна, бодиринг 11466,4 тонна ва дигар сабзавотњо 16861,2 тонна ташкил медињад.

**Рушди соҳаи чорводорӣ**

Рушди соҳаи чорводорӣ ҷиҳати таъминоти аҳолӣ бо гўшт, шир ва тухм муассир буда, тибқи маълумоти оморӣ ба ҳолати 01.07.2024 дар ҳамаи шаклҳои хоҷагидории ҷумҳурӣ 2705,7 ҳазор сар чорвои калон аз он модагов 1415,1 ҳазор сар, қутос 30,1 ҳазор сар, гўсфанду буз 7089,7 ҳазор сар, асп 89,9 ҳазор сар, занбури асал 277,1 ҳазор оила ва 11939,4 ҳазор сар паранда парвариш ёфта истодааст, ки нисбат ба ҳамин давраи соли гузашта саршумори чорвои калон 100,1 ҳазор сар ё 103,8 фоиз, аз он модагов 67,9 ҳазор сар ё 105,0 фоиз, қутос 448 сар ё 101,5 фоиз, гўсфанду буз 479,6 ҳазор сар ё 107,3 фоиз, асп 2,9 ҳазор сар ё 103,3 фоиз, занбури асал 11,3 ҳазор оила ё 104,3 фоиз ва саршумори паранда 1038,4 ҳазор сар ё 109,5 фоиз зиёд гардидааст.

Бо мақсади муташаккилона гузаронидани маъракаи наслгирии чорвои майда фармоиши вазорат аз 24.01.2024, №12 ба тасвиб расида, гурўҳи корӣ таъсис дода шуд.

Мувофиқи маълумотҳои оморӣ то 1 июли соли 2024 дар ҳамаи шаклҳои хоҷагидории ҷумҳурӣ 498779 сар гўсола ва 2642797 сар барраю бузғола гирифта шудааст, ки нисбат ба ҳамин давраи соли гузашта гўсола 23191 сар ё 104,9 фоиз ва барраву бузғола 284760 сар ё 112,1 фоиз зиёд мебошад.

Инчунин, дар хоҷагиҳои ҷамоавӣ ва деҳқонии ҷумҳурӣ 28643 сар гўсола ва 433456 сар барраю бузғола гирифта шудааст, ки нисбат ба ҳамин давраи соли гузашта гўсола 2438 сар ва барраву бузғола 38998 сар зиёд мебошад.

Ҷиҳати таъмини иҷрои қарори Ҳукумати Ҷумҳурии Тоҷикистон аз 30.03.2024, №192 «Дар бораи сари вақт омода намудани соҳаҳои иқтисодиёт ва иҷтимоиёти ҷумҳурӣ барои фаъолияти мунтазам ва самарабахш дар давраи тирамоҳу зимистони солҳои 2024-2025» фармоиши Вазорат аз 12.04.2024, №47 ба тасвиб расида, Ситод таъсис дода шудааст.

Мутобиқи маълумотҳои оморӣ ба ҳолати 01.07.2024 дар хоҷагиҳои кишоварзӣ ва деҳқонии ҷумҳурӣ 909834 тонна хўроки дурушт захира карда шудааст, ки нисбати ҳамин давраи соли гузашта захираи хўроки дурушт 35839 тонна зиёд буда, мутаносибан 38,5 фоизи дурнаморо ташкил дода, ҷамъоварии хӯроки чорво дар вилоят ва шаҳру ноҳия муташаккилона давом дорад.

Ҷиҳати иҷрои қарори Ҳукумати Ҷумҳурии Тоҷикистон аз 31 октябри соли 2014, №696 «Дар бораи истифодаи чарогоҳҳои мавсимӣ» ва Фармоиши Вазорати кишоварзии Ҷумҳурии Тоҷикистон аз 01.04.2024, №40 «Оид ба рондани чорво ба чарогоҳҳои тобистона» рондани чорво аз чарогоҳҳои зимистонаю баҳорона ба чарогоҳҳои тобистона дар мавзеҳои муҳим, хусусан дар сарҳадҳои байниноҳиявию байниминтақавӣ бо мақсади интиқол наёфтани ангезандаҳои бемориҳои сироятии чорво аз як ноҳия ба ноҳияи дигар ва аз як минтақа ба минтақаи дигар нуқтаҳои назоратӣ ва байторӣ таъсис дода, онҳоро бо мутахассисони варзидаи зооветеринарӣ, маводҳои безараргардонӣ ва дигар лавозимотҳо таъмин намуд. Дар ин давра аз дидбонгоҳҳо 3608 рама, 3440265 сар чорвои майдаи шохдор, 118244 сар чорвои калони шохдор ва 8316 сар асп ба чарогоҳҳои тобистона ронда ва ҷо ба ҷо карда шуд.

Дар доираи татбиқи «Барномаи рушди чарогоҳҳо дар Ҷумҳурии Тоҷикистон барои солҳои 2023-2027», соли ҷорӣ бо истифода аз маблағи 540 ҳазор сомонӣ дар ҳудуди чарогоҳҳои зимистонаи Кооперативи истеҳсолии зотпарварии «Сомонҷон»-и ноҳияи Данғара майдони 550 гектар чарогоҳҳо бо усули коркарди сатҳӣ беҳтар гардид. Беҳтаркунии чарогоҳ дар асоси қоидаҳои агротехникӣ амалӣ гардида, нигоҳубини ояндаи он ба зиммаи хоҷагидор вобаста карда шуд.

Бояд зикр кард, ки яке аз роҳҳои асосии беҳтар намудани зоти чорво ва баланд бардоштани маҳсулнокии он бордоркунии сунъӣ ба ҳисоб рафта, айни замон дар миқёси ҷумҳурӣ 297 адад нуқтаҳои бордоркунии сунъӣ, аз он 69 адад дар бахши ҷамъиятӣ ва 228 адад дар бахши аҳолӣ мавҷуд мебошад. Мутобиқи маълумотҳои оморӣ то 01.07.2024 тавассути ин нуқтаҳо 23400 сар чорво сунъӣ бордор карда шуда, аз бордоркунии сунъӣ 18549 сар гусолаи хушзот гирифта шудааст, ки нисбати ҳамин давраи соли гузашта мутаносибан 1613 ва 908 сар зиёд мебошад.

**Рушди соҳаи моҳипарварӣ**

Дар ҷумҳурӣ 385 адад хоҷагиҳои моҳипарварӣ бо масоҳати 2791,4 гектар фаъолият доранд, ки нисбати ҳамин давраи соли гузашта миқдори хоҷагиҳо 15 адад ва масоҳати ҳавзҳои моҳипарварӣ 29 гектар зиёд мебошад. Тибқи маълумоти оморӣ дар давраи ҳисоботӣ 1640 тонна моҳӣ истеҳсол гардидааст, ки нисбат ба ҳамин давраи соли гузашта 495 тонна ё 43,2 фоиз зиёд мебошад.

Айни замон дар ҷумҳурӣ 385 адад хоҷагиҳои моҳипарварӣ мавҷуд буда нисбати ҳамин давраи соли гузашта 15 адад зиёд буда, дар масоҳати 2791,4 гектар фаъолият намуда ба ҳолати 01.07.2024 дар ҳамаи шаклҳои хоҷагидории ҷумҳурӣ 1673 тонна моҳӣ истеҳсол карда шудааст, ки нисбат ба ҳамин давраи соли гузашта 33 тонна зиёд мебошад.

**Рушди соҳаи занбурпарварӣ**

Соҳаи занбурпарварӣ низ соҳаи сердаромад ба ҳисоб рафта тибқи маълумотҳои оморӣ ба ҳолати 01.07.2024 дар ҳамаи шаклҳои хоҷагидории ҷумҳурӣ 276,6 ҳазор оилаи занбўри асал парвариш ёфта, дар ин давра 659 тонна асал истеҳсол карда шудааст.

Дар доираи амалишавии Барномаи маҷмўавии рушди соҳаи чорводорӣ дар Ҷумҳурии Тоҷикистон барои солҳои 2023-2027 аз ҳисоби буҷети давлатӣ ба Корхонаи воҳиди давлатии занбўрпарварии “Асали Тоҷикистон” 423 ҳазор сомонӣ ҷудо гардида 340 оила занбўри асал бо ҳамаи таҷҳизот, доруворӣ ва хўрока харидорӣ гардида, ба 39 нафар занбўриасалпарварони инфиродии шаҳру ноҳияҳои ҷумҳурӣ тақсим карда шуд.

**Рушди соҳаи парандапарварӣ**

Соҳаи парандапарварӣ яке аз соҳаҳои асосии самти чорводорӣ ба ҳисоб рафта, дар таъмини аҳолӣ бо ғизои сафедадор мавқеи намоён дорад. Тибқи маълумотҳои мавҷуда ба ҳолати 01.07.2024 дар ҷумҳурӣ шумораи умумии корхонаҳои парандапарварӣ 228 ададро ташкил менамояд, ки нисбати ҳамин давраи соли гузашта 10 адад зиёд мебошад.

Аз шумораи умумии корхонаҳои мавҷуда, 102 адад ба истеҳсоли тухми истеъмолӣ, 112 адад ба истеҳсоли гўшти паранда, 8 адад ба истеҳсоли тухму гўшти паранда ва 6 адад ба истеҳсоли тухми инкубатсионию чўҷаи якрўза машғул мебошанд.

Тибқи маълумоти оморӣ ба ҳолати 01.07.2024, дар ҳамаи шаклҳои хоҷагидории ҷумҳурӣ 11939370 сар паранда парвариш ёфта, 543033 ҳазор дона тухм ва 19187 тонна гўшти паранда истеҳсол гардидааст, ки нисбати ҳамин давраи соли гузашта саршумори паранда 1038425 сар ва истеҳсоли тухм 152000 дона зиёд ва гўшти паранда 4630 тонна кам мебошад.

Ҳамзамон дар дар доираи амалишавии Барномаи маҷмўавии рушди соҳаи чорводорӣ барои солҳои 2023-2027 дар давраи ҳисоботӣ ба маблағи 300,0 ҳазор сомонӣ 35294 сар чуҷаи якрўзаи самти гўшти харидорӣ гардида ба хоҷагиҳо ва шахсони алоҳида барои такрористеҳсолкунӣ дастрас карда шуд.

**Самти механиконӣ**

Ҷиҳати дар муҳлатҳои хуби агротехникӣ гузаронидани кишт ва ҷамъоварии ҳосили зироатҳои кишоварзӣ тибқи маълумоти оморӣ ба ҳолати 01.07.2024 дар ҳамаи шаклҳои хоҷагидории соҳаи кишоварзӣ 27498 адад трактори гуногунтамға мавҷуд буда, аз он 1443 адад трактори шудгоркунанда мебошад. Инчунин 1128 адад комбайни ғалладарав, 8411 адад ядаки тракторӣ, 10962 адад испори тракторӣ, 2306 адад тухмипошакҳо, аз он ҷумла 1889 адад тухмипошаки пахта, 3487 адад култиватор, 1631 адад достҳои тракторӣ (косилка), 920 адад тойбанду-тагрезчин, 17 адад комбайни ҷуворимаккағундор, 127 адад комбайни хўроки чорвоғундор, 224 адад картошкашинонак, 493 адад картошкаканак ва дигар мошинолоти кишоварзӣ мавҷуд мебошанд, ки айни замон дар рафти ҷамъоварӣ ва кишти такрории зироатҳои кишоварзӣ васеъ истифода гардида истодааст.

Тибқи маълумотҳои фаврӣ дар давоми 6 моҳи соли ҷорӣ ба хоҷагиҳои кишоварзии ҷумҳурӣ 2294 техникаю мошинолотҳои кишоварзӣ ворид гардидааст, ки нисбат ба ҳамин давраи соли гузашта 1302 адад зиёд мебошад.

Дар вилоят ва шаҳру ноҳияҳои ҷумҳурӣ то имрўз 85 адад марказҳои хизматрасонии техникӣ (МХТ) ташкил карда шуда, фаъолият намуда истодаанд. Аз ин миқдор марказҳои хизматрасонии техникӣ 60 ададашро КВДҶ «Тоҷикагролизинг» ва боқимонда аз ҷониби соҳибкорони инфиродӣ ташкил карда шудааст.

Дар шаш моҳи соли 2024 аз ҷониби Корхонаи воҳиди давлатии ҷумҳуриявии «Тоҷикагролизинг»-и Вазорати кишоварзӣ ба 113 хоҷагиҳои деҳқонӣ (фермерӣ)-и шаҳру ноҳияҳои ҷумҳурӣ 72 адад трактори гуногунтамға ва 259 адад мошинолоти кишоварзӣ ба маблағи беш аз 24 миллион сомонӣ бо тариқи иҷораи молиявӣ (лизингӣ) дастрас намуд.

Дар давраи ҳисоботӣ аз тарафи кормандон, мутахассисон ва муҳандис-нозирони вилоятиву ноҳиявии Бозрасии назорати давлатии техникаи кишоварзӣ камбудиҳо нисбати нигоҳдорӣ, истифодабарӣ, гузаштан аз муоинаи техникии солона ба қайдгузории техникаҳо дар ташкилоту корхонаҳо ва шахсони алоҳида ошкор карда шуд.

Дар нимсолаи якуми соли 2024 ба 3386 нафар, ки аз курсҳои кутоҳмуддати механизаторӣ гузаштанд, шаҳодатномаи “механизатор-мошинист” дода шуд.

Аз рўи нақшаи корӣ дар нимсолаи якуми соли 2024 аз ҷониби Муассисаи давлатии “Стансияи давлатии озмоиши мошинҳои Тоҷикистон” 8 намуди кор ва ташхиси техника ва мошинолотҳои кишоварзӣ корҳои озмоиши анҷом дода шуд.

**Дастовардҳои илмии самти кишоварзӣ**

Дар самти татбиқи дастовардҳои илмӣ олимони Академияи илмҳои кишоварзии Тоҷикистон дар нимсолаи аввали соли равон дар натиҷаи иҷрои таҳқиқотҳои мақсаднок соҳиби 6 нахустпатент, 2 қарор барои додани нахустпатент, 39 шаҳодатномаи муаллифии дастовардҳои селексионӣ ва ихтироъкорӣ гардиданд. Инчунин, навъи пахтаи миёнанахи “Тоҷикистон-34” ба Комиссияи давлатии озмоиши навъи зироатҳои кишоварзӣ барои омўзиш супорида шуд. Барои гирифтани сертификати сифати тухмӣ 17 навъи зироатҳои кишоварзӣ ба Кумитаи бехатарии озуқавории назди Ҳукумати Ҷумҳурии Тоҷикистон пешниҳод гардид. Дар бонки Маркази захираҳои генетикии Академия шумораи тухмиҳои навъу намунаҳои зироатҳои кишоварзӣ ва ҳамавлодии ёбоии онҳо ба 15 ҳазор расонида шуд.

Дар озмоишгоҳи Институти хокшиносӣ бо дархости хоҷагиҳои деҳқонӣ, фермерӣ ва заминистифодабарандагон аз 23 шаҳру ноҳияҳои ҷумҳурӣ ба миқдори зиёда аз 1970 намунаҳои хоку об дастрас ва ташхис гардида, натиҷаи онҳо ба хоҷагидорон пешниҳод карда шуд.

Олимони Институти чорводорӣ ва чарогоҳ бори аввал аз ҷониби Вазорати кишоварзӣ соҳиби 7 шаҳодатномаҳои муаллифии зот, типи чорвои калони шохдор, гўсфанд ва типи занбўри асал гардиданд, ки онҳо дар Феҳристи давлатии дастовардҳои селексионии чорвои зотии Ҷумҳурии Тоҷикистон ба қайд гирифта шудаанд.

Инчунин, оид ба масъалаҳои рўзмарраи рушди соҳаи кишоварзӣ зиёда аз 340 кори илмӣ, аз ҷумла 12 китобу монография, 18 тавсияномаву дастур ва 2 рақами маҷаллаи “Гузоришҳои АИКТ” нашр гардид.

Бо мақсади тарғиб ва васеъ татбиқ намудани дастовардҳои илм ва технологияҳои инноватсионӣ, оид ба масъалаҳои ҳалталаби рушди соҳаи кишоварзӣ олимон 27 конференсияю семинарҳои байналмилалӣ, ҷумҳуриявию минтақавӣ ва рўзҳои саҳрою фермерӣ гузаронида, доир ба масоили рўзмарраи рушди бахшҳои кишоварзӣ тавассути ахбори омма олимон зиёда аз 310 маротиба баромад намуданд.

Муассисаҳои илмии Академия оид ба тайёр кардани кадрҳои илмии баландихтисос чораҳои зарурӣ андешида, дар соҳаи илмҳои кишоварзӣ 8 рисолаи номзадиву докторӣ ва 24 рисолаи магистрӣ дифоъ гардид.

**Тайёркунии мутахассисони баландпоя дар самти кишоварзӣ**

Дар Донишгоҳи аграрии Тоҷикистон ба номи Шириншоҳ Шоҳтемур ҷиҳати тайёр намудани мутахассисони баландпоя дар 10 факултети донишгоҳ 5241 нафар донишҷў таҳсил менамоянд, ки 4230 нафар аз рўйи 53 ихтисос дар шуъбаи рўзона ва 931 донишҷў аз рўйи 20 ихтисос дар таҳсилоти фосилавӣ, 50 нафар магистр ва 30 нафар доктор аз рйи ихтисос (PhD) фаро гирифта шудаанд. Айни замон, дар 10 факултет ва 50 кафедра (39 кафедраи тахассусӣ ва 11 кафедраи умумидонишгоҳӣ) мавҷуд аст, ки дар онҳо 363 нафар омўзгор, аз ҷумла, 6 нафар академик ва 8 нафар узви вобастаи Академияи миллии илмҳои Тоҷикистон ва Академияи илмҳои кишоварзии Тоҷикистон, 42 доктори илм, 51 профессор ва 131 нафар номзади илм ва боқимонда омўзгорони беунвон барои пешбурди фаъолияти таълимию методӣ, тарбиявӣ ва илмӣ ҷалб шудаанд.

Дар соли ҷорӣ донишгоҳро 1157 нафар хатм менамоянд, ки аз ин 379 нафар буҷавӣ, 741 нафар шартномавӣ ва 37 нафар тибқи квотаи Президентӣ, 23 нафар магистр ва 7 нафар доктор аз рўйи ихтисоси PhD мебошанд.

Дар 6 моҳи соли 2024 аз тарафи олимону омўзгорони донишгоҳ 13-китоби дарсӣ, 42 дастури методӣ, 9 монография, 15 тавсиянома, 523 мақолаи илмӣ дар маҷмуи мақолаҳои конференсияҳои байналмиллалӣ ва ҷумҳуриявӣ, рақамҳои 1 ва 2-и маҷаллаи назариявӣ ва илмию истеҳсолии «Кишоварз» нашр шуданд, ки онҳо аз 70,4 ҷузъи чопӣ (620 саҳифа) иборат буда, 151 мақолаи илмиро фарогиранд. Ҳамзамон 70 мақолаи илмии олимони донишгоҳ, 81 мақолаи илмии олимони дигар муассисаҳои таҳсилоти олии касбии кишвар ва муҳаққиқони пажўҳишгоҳҳои илмию таҳқиқотии Ҷумҳурии Тоҷикистон дар ин шумораҳо интишор шудаанд.

Маркази такмили ихтисоси кормандони комплекси агросаноатии назди Донишгоҳ бо филиалҳои худ дар шаш моҳи соли 2024 дар маҷмўъ 17- семинари сатҳи ҷумҳуриявӣ, 12- семинари сатҳи вилоятӣ, 13- семинари сатҳи минтақавӣ, 42- семинари сатҳи ноҳиявӣ, 45- семинар-машваратӣ дар мавзўъҳои мубрами соҳаи кишоварзӣ бо иштироки раисони ҷамоатҳо, кишоварзон, раисони хоҷагиҳо ва мутахассисони комплекси агросаноатӣ ташкил ва баргузор намуданд.

**Таҳкими заминаи меъёрии ҳуқуқии соҳа**

Баҳри рушди соҳаи кишоварзӣ ва таҳкими заминаи меъёрии ҳуқуқии соҳа дар шаш моҳи соли 2024 як қатор лоиҳаи санадҳои меъёрии ҳуқуқии самти фаъолияти вазорат, аз ҷумла лоиҳаҳои қарори Ҳукумати Ҷумҳурии Тоҷикистон «Дар бораи Барномаи рушди соҳаи боғу токпарварӣ ва ситруспарварии Ҷумҳурии Тоҷикистон барои солҳои 2025-2029», Дар бораи Вазорати кишоварзии Ҷумҳурии Тоҷикистон», «Тартиби бақайдгирии оилаҳои занбўри асал дар ҷойгоҳҳои доимӣ ва сайёр дар ҳудуди шаҳрак ва деҳот», «Дар бораи Тартиби дар ҳолатҳои таъсири офатҳои табиӣ аз ҳисоб баровардан ва решакан кардани боғҳои модарӣ ва маводи киштшаванда», «Дар бораи Тартиб, меъёрҳои истифодаи намудҳои хўрок дар ғизои парандаҳои кишоварзӣ», таҳия гардид, ки дар раванди мувофиқакунонии мақомоти дахлдори давлатӣ қарор доранд.

Ҳамзамон, ҳисоботи Вазири кишоварзии Ҷумҳурии Тоҷикистон дар маҷлиси Ҳукумати Ҷумҳурии Тоҷикистон оид ба рафти иҷрои қарори Ҳукумати Ҷумҳурии Тоҷикистон аз 29 ноябри соли 2022, №579 «Дар бораи Барномаи рушди чарогоҳҳо дар Ҷумҳурии Тоҷикистон барои солҳои 2023-2027» шунида шуд.

**Ҷалби сармоя ва ҳамкориҳо байналмилалӣ дар соҳаи кишоварзӣ**

Барои рушди соҳаи кишоварзӣ бо ҷалби сармояи хориҷӣ тавассути Муассисаи давлатии «Рушди соҳибкорӣ дар соҳаи кишоварзӣ» Лоиҳаи «Баланд бардоштани устувории кишоварзӣ» ва аз тарафи Муассисаи давлатии Маркази идораи “Лоиҳаи чорводорӣ ва чарогоҳҳо” лоиҳаҳои “Дастгирии соҳаи кишоварзӣ дар заминаи ҷомеа”, “Дастгирии ғизои мактабӣ” ва “Дастгирии соҳаи кишоварзӣ дар заминаи ҷомеа+” амалӣ гардида истодааст, ки татбиқи самараноки лоиҳаҳо таҳти назорати доимии вазорат қарор дорад.

Дар натиҷаи ҳамкориҳои муштарак миёни вазорат ва МД “Рушди соҳибкорӣ дар соҳаи кишоварзӣ” дар доираи лоиҳаи Баланд бардоштани устувории кишоварзӣ аз аввали татбиқи лоиҳа 33,47 миллион доллари ИМА ва дар давраи ҳисоботӣ 6,23 миллион доллари ИМА аз худ карда шудааст, ки 101,7 фоизи нақшаи молиявиро ташкил медиҳад.

Бояд қайд намуд, ки дар натиҷаи ҳамкорӣ ва созиш бо Бонки ҷаҳонӣ ҷиҳати бунёди 5 адад Марказҳои тақсимоти яклухти маҳсулоти кишоварзӣ дар ҷумҳурӣ, аз ҷумла дар ВМКБ, вилоятҳои Суғду Хатлон ва шаҳри Душанбе аз ҳисоби сармояи хориҷии грантӣ қарордод ба имзо расонида шуд. Дар ин самт дар доираи лоиҳаи «Баланд бардоштани устувории кишоварзӣ» барои ҷалби ширкати машваратӣ-лоиҳакашӣ озмун гузаронида шуда бо ширкати байналмилалии «СОФРЕКО» ва ширкати ватании «БАРС Консалтинг» шартномаи ҳамкорӣ баста шуда фаъолияти амалишавии он аз санаи 12 июни соли 2023 оғоз гардид.

Дар асоси қарори Раиси шаҳри Душанбе аз санаи 31 майи соли 2024, №360, қарори Раиси ноҳияи Ҷалолиддини Балхӣ аз санаи 1 марти соли 2024, №188 ва қарори минтақаи озоди иқтисодии вилояти Суғд аз санаи 12 марти соли 2024, №04 қитъаи замин барои бунёди маркази агрологистикӣ ҷудо гардида, айни замон дар иншоотҳои болозикр корҳои лоиҳакашӣ ҷараён дорад.

Ҳамзамон, тибқи нақша баъд аз анҷоми корҳои лоиҳакашӣ озмун ҷиҳати ҷалб намудани ширкатҳои сохтмонӣ барои бунёди марказҳои агрологистикӣ дар моҳи августи соли ҷорӣ тарҳрезӣ гардидааст. Инчунин оғози корҳои сохтмонии марказҳои агрологистикӣ дар нимсолаи дуюми соли 2024 тибқи тартиб амалӣ мегардад.

Лоиҳаи «Дастгирии соҳаи кишоварзӣ дар заминаи ҷомеа», ки тавассути Муассисаи давлатии “Маркази идораи лоиҳаи рушди чорводорӣ ва чарогоҳҳо” амалӣ гардида истодааст, бо мақсади мусоидат намудан ба рушди ҳамаҷонибаи иқтисодӣ ва паст кардани сатҳи камбизоатии 57973 хонавода дар ноҳияҳои Деваштич, Шаҳристон, Дустӣ, Ҷайҳун, Норак, Рашт ва Тоҷикобод татбиқ гардида истодааст. Тибқи нақшаи молиявии соли 2024 3508,55 ҳаз. доллариИМА маблағ аз худ карда шудааст, ки 102,63%-ро ташкил медиҳад.

Лоиҳаи «Дастгирии соҳаи кишоварзӣ дар заминаи ҷомеа+», ки бо мақсади баланд бардоштани иқтидори истеҳсолии соҳаи кишоварзӣ дар ҷомеаҳои деҳот ва мусоидат барои гузариш ба самти устувори рушд бо назардошти сатҳи пасти партовҳо (гази карбон) ва ҷорӣ намудани усулҳои нави истеҳсолоти кишоварзӣ, ки ба тағйирёбии иқлим мувофиқ мебошанд, татбиқ гардида истода, дар давраи ҳисоботӣ 206,35 ҳазор доллари ИМА аз худ карда шудааст, ки тибқи нақшаи молиявии соли 2024, 23.07 %-ро ташкил медиҳад.

Дар ин раванд Лоиҳаи дастгирии ғизои мактабӣ дар таъмин намудани мактабҳо бо маҳсулоти ғизоӣ ва беҳтар намудани шароити санитарию гигиенӣ дар мактабҳо, инчунин таъмини маҳсулоти озуқаворӣ барои мактаббаччагон дар ноҳияҳои пилотии вилояти Хатлон саҳми назаррас гузошта истода, дар давраи ҳисоботӣ 89,2 ҳазоз доллари ИМА аз худ карда шудааст, ки тибқи нақшаи молиявии соли 2024, 98.53 %-ро ташкил медиҳад. Дар маҷмуъ дар ҳафт ноҳияи вилояти Хатлон барои беҳтар намудани сифати ғизохурӣ дар 28 мактаб гармхона ва барои ошхонаҳои мактабҳои номбурда мебел ва таҷҳизотҳои зарурӣ дастарас карда шуда, илова бар ин дар 8 мактаб амбор барои нигоҳдории маҳсулоти кишоварзӣ сохта ба истифода дода шуд. Бояд қайд намуд, ки татбиқи лоиҳаи мазкур 30 сентябри соли 2024 ба анҷом мерасад.

Бо мақсади ҷалби бештари сармоя ба соҳаи кишоварзӣ ва мусоидат ба гузариши сабз дар соли 2023 аз ҷониби Иттиҳоди Аврупо “Лоиҳаи гузариши сабз тавассути занҷири арзиши иловашудаи пахта” ба маблағи 19,8 миллион Евро, аз ҷониби Бонки Осиёии Рушд «Таъмини воситаҳои зиндагии устувор ва васеъ намудани ҳуқуқу имкониятҳои занҳои деҳот» ба маблағи 19,5 миллион доллари ИМА, лоиҳаи «Рақамикунони соҳаи кишоварзӣ» ба маблағи 10 миллион доллари ИМА ва аз ҷониби Агентии Корея оид ба ҳамкориҳои байналмилалӣ (КОИКА) Лоиҳаи «K-Smart Farm» ба маблағи 8 миллион доллари ИМА оид ба бунёди гармхонаҳои муосир дастгирӣ карда шуд, ки татбиқи онҳо дар соли 2024 ба нақша гирифта шудааст.

Инчунин бо мақсади афзоиши ҷалби сармояи хориҷӣ ба соҳаи кишоварзии мамлакат тибқи тартиби муқарраргардида санаи 13 марти соли 2024 таҳти роҳбарии вазири кишоварзии Ҷумҳурии Тоҷикистон бо иштироки корпуси дипломатии муқими кишвар, ташкилотҳои байналмилалию ҷамъиятӣ, вазорату идораҳо ва бахши хусусӣ ҷаласа баргузор гардида, мониторинги фаъолиятҳои муштарак дар доираи «Барномаи рушди низоми агроозуқаворӣ ва кишоварзии устувор барои давраи то соли 2030» ва афзалиятҳои минбаъда барои ҳамкорӣ ва маблағгузорӣ муаррифӣ гардиданд.

Тақвият додани ҳамкориҳои хориҷӣ яке аз самтҳои афзалиятноки Вазорати кишоварзӣ ба шумор рафта, имзои созишномаю ёддоштҳои тафоҳум, танзими мулоқотҳои дуҷонибаю бисёрҷониба ва иштирок дар форумҳои тиҷоратӣ барои ҷалби сармоягузорӣ ба соҳаи кишоварзӣ заминаи мусоид фароҳам меоварад.

Дар ин радиф, дар доираи сафари давлатии Президенти Ҷумҳурии Ўзбекистон ба Ҷумҳурии Тоҷикистон 18 апрели соли 2024 “Харитаи роҳ доир ба тақвияти ҳамкориҳо дар соҳаи комплекси агросаноатӣ миёни Вазорати кишоварзии Ҷумҳурии Тоҷикистон ва Вазорати кишоварзии Ҷумҳурии Ўзбекистон барои солҳои 2024-2026 ба имзо расонида шуд.

Нисбат ба лоиҳаи «Ёддошти тафоҳум байни Вазорати кишоварзии Ҷумҳурии Тоҷикистон ва Вазорати муҳити зист, об ва кишоварзии Шоҳигарии Арабистони Саудӣ оид ба ҳамкорӣ дар соҳаи кишоварзӣ” ва лоиҳаи «Ёддошти тафоҳум байни Вазорати кишоварзии Ҷумҳурии Тоҷикистон ва Вазорати ҳифзи муҳити зист ва кишоварзии Гурҷистон оид ба ҳамкорӣ дар соҳаи кишоварзӣ» тибқи тартиб расмиёти дохилидавлатӣ гузаронида шуда, барои имзогузорӣ омода мебошанд.

Лоиҳаи лоиҳаи “Созишномаи грантӣ байни Ҷумҳурии Тоҷикистон ва Иёлоти Муттаҳидаи Амрико оид ба ҳадафҳои рушди кишоварзии фарогир” ва ҷиҳати гузаронида расмиёти дохилидавлатӣ дар баррасии вазорату идораҳо қарор доранд.

Лоиҳаи «Ёддошти тафоҳуми ҳамкорӣ байни Вазорати кишоварзии Ҷумҳурии Тоҷикистон ва Вазорати кишоварзӣ, хоҷагии ҷангал ва моҳипарварии Япония оид ба ҳамкорӣ дар соҳаи кишоварзӣ» дар баррасии ҷониби японӣ қарор дорад.

Лоиҳаи “Созишнома байни Вазорати кишоварзии Ҷумҳурии Тоҷикистон ва Вазорати кишоварзӣ ва корҳои деҳоти Ҷумҳурии Мардумии Чин оид ба ҳамкорӣ дар соҳаи кишоварзӣ” ва лоиҳаи «Ёддошти тафоҳум байни Вазорати кишоварзии Ҷумҳурии Тоҷикистон ва Вазорати кишоварзӣ ва корҳои деҳоти Ҷумҳурии Мардумии Чин, Ҳукумати халқии музофоти Шэнсии Ҷумҳурии Мардумии Чин вобаста ба мусоидати муштарак доир ба бунёди Парки инноватсионии илмию техникии кишоварзии Тоҷикистону Чин» аз ҷониби Вазорати кишоварзӣ бо риояи тартиби муқарраргардида ба ҷониби Чин ирсол гардидаанд, ки айни замон санадҳои мазкур дар баррасии Вазорати кишоварзӣ ва корҳои деҳоти Чин қарор дорад.

Яке аз усулҳои пешбарандаи ҳамкориҳои дуҷонибаи байнидавлатӣ баргузории комиссияҳои байниҳукуматӣ бо давлатҳои хориҷӣ ба шумор меравад. Дар асоси розигии Асосгузори сулҳу Ваҳдати миллӣ, Пешвои миллат, Президенти Ҷумҳурии Тоҷикистон, муҳтарам Эмомалӣ Раҳмон аз 18.05.2024, №29/10-174 рўзҳои 3-6 июни соли 2024 дар шаҳри Минск ҷаласаи 17-уми Комиссияи байниҳукуматии Тоҷикистону Беларус оид ба ҳамкориҳои тиҷоратию иқтисодӣ баргузор гардид.

Тибқи барномаи тасдиқгардида санаи 4 июни соли 2024 дар шаҳри Минск дар ҳошияи ҷаласаи 17-уми Комиссияи байниҳукуматии Тоҷикистону Беларус доир ба ҳамкориҳои тиҷоратию иқтисодӣ, ҳайати Ҷумҳурии Тоҷикистон таҳти роҳбарии Вазири кишоварзӣ, ҳамраиси қисми тоҷикистонии Комиссия дар маросими ифтитоҳи Намоишгоҳи махсусгардонидашудаи байналмилалии агросаноатӣ «БЕЛАГРО-2024» иштирок намуданд.

Инчунин бо мақсади муаррифии соҳаи кишоварзии мамлакат дар дохил ва хориҷӣ кишвар, роҳбарият, муассисаҳои зертобеи вазорат ва бахши хусусӣ дар Намоишгоҳи «Ҳафтаи байналмилалии сабз-2024», ки рўзҳои 18-28 январи соли 2024 дар шаҳри Берлин, аз 2 октябр соли 2023 то 28 марти соли 2024 Ҷумҳурии Тоҷикистон дар Намоишгоҳи байналмилалии боғдории Expo-2023, ки дар шаҳри Давҳаи Қатар баргузор гардид иштирок намуданд.

Дар доираи Конференсияи сеюми байналмилалии сатҳи баланд оид ба Даҳсолаи байналмилалии амал “Об барои рушди устувор, солҳои 2018-2028” қабулу мулоқот бо Вазири кишоварзии Ҷумҳурии Озарбойҷон, Вазири кишоварзӣ, захираҳои об ва моҳипарварии Салтанати Уммон, Вазири муҳити зист, захираҳои об ва кишоварзии Шоҳигарии Арабистони Саудӣ, Президенти Хазинаи байналмилалии рушди кишоварзӣ ва ҳайати Ҷамъияти Олмон оид ба ҳамкориҳои байналмилалӣ, ноиби Президенти Ҷумҳурии Зимбабве доир гардид.

Инчунин мулоқот бо сафирони фавқулодда ва мухтори Ҷумҳурии Беларус, Подшоҳии Арабистони Саудӣ, Фаронса, Иттиҳоди Аврупо, миссияҳои Бонки ҷаҳонӣ, Бонки Осиёии Рушд, Агентии рушди байналмилалии ИМА, Хазинаи байналмилалии рушди кишоварзӣ, Созмони озуқаворӣ ва кишоварзии СММ, Ҷамъияти Олмон оид ба ҳамкориҳои байналмилалӣ, Барномаи озуқавории ҷаҳонӣ танзим гардид.

Ҳамкориҳои бисёрҷонибаи вазорат ва иштирок дар чорабиниҳое, ки аз ҷониби Созмони ҳамкории Шанхай, Иттиҳоди Давлатҳои Мустақил, Иттиҳоди Аврупо, Созмони озуқаворӣ ва кишоварзии СММ ва дигар Шарикони рушд ташкил карда шудаанд хуб ба роҳ монда шуда, дар ин давра маводҳои зарурӣ ҷиҳати иштироки 38 нафар роҳбарият, мутахассисони вазорат ва зерсохторҳои он дар ҷаласаҳо, конфронсҳо, форумҳо ва курсҳои омўзишие, ки дар ҷумҳуриҳои Қазоқистон, Ўзбекистон, Қатар, Олмон, Туркия, Чин, Малайзия, Корея, Озарбойҷон, Туркманистон ва Сербия баргузор гардиданд, омода карда шуд.

**Ташкили чорабиниҳо ва ярмарка-фурўши маҳсулотикишоварзӣ**

Бо мақсади амалӣ намудани Амри Президенти Ҷумҳурии Тоҷикистон аз 03.01.2023 №АП-318 оид ба баргузории фестивал, намоиш, ид ва озмунҳои анъана ва ҳунарҳои мардумӣ дар Тоҷикистон дар соли сипаригардида, як қатор чорабиниҳои миллӣ аз ҷумла, дар Боғи фарҳангу фароғатии ба номи А.Фирдавсии шаҳри Душанбе “Иди Сада ва намоиши ниҳолҳою тухмии зироатҳои кишоварзӣ” ва санаи 30 июни соли 2024 дар Муассисаи давлатии “Боғи Ирам”-и шаҳри Душанбе ҷашни Тиргон ва баргузории Иди зардолу ва намоиши “Хушкмеваҳои Тоҷикистон” баргузор гардид.

Барои дастгирии сокинони пойтахт ҷиҳати фаровонии маҳсулот дар бозорҳои истеъмолии шаҳри Душанбе бахшида ба ҷашни байналмилалии Наврўз, дар арафаи моҳи шарифи Рамазон ва Иди Саиди Қурбон бо иштироки хоҷагиҳои кишоварзии вилоятҳои Суғду Хатлон ва ноҳияҳои тобеи ҷумҳурӣ дар шаҳри Душанбе ярмарка-фурўши маҳсулоти кишоварзӣ ташкил карда шуда, маҳсулоти кишоварзӣ аз қабили картошка, пиёз, сабзӣ, карам, биринҷ, гўшт, шир, тухм ва дигар маҳсулотҳор ба миқдори 648,5 тонна, аз нархи бозор нисбатан 25-30 фоиз арзон пешкаши сокинон ва меҳмонони пойтахт гардонида шуд ва ин иқдом то охири соли ҷорӣ идома меёбад.

Ба Мактаб-интернати ҷумҳуриявии кўдакони ятиму бепарасторони ноҳияи Ёвон кумакпулӣ ба маблағи 18,6 ҳазор сомонӣ расонида шуд ва ин иқдом барои баланд бардоштани рўҳияи кўдакони ятиму бепарасторон ва эҳтиёҷмандон идома дода мешавад.

**Таҳкими иқтидори кадрӣ ва ҳамкорӣ бо воситаи ахбори омма**

Ҷиҳати баланд бардоштани савияи дониш ва малакаи кормандони ҷавон 4 нафар хизматчиёни давлатии дастгоҳи марказӣ ба курсҳои такмили ихтисос, 1 нафар ба магистратураи таҳсили рўзонаи Академияи идоракунии давлатии назди Президенти Ҷумҳурии Тоҷикистон ва 1 нафар дар зинаи магистратура дар хориҷи кишвар таҳсил доранд.

Дар нимсолаи якуми соли 2024 тибқи Низомнома дар бораи тартиби гузаронидани озмун барои ишғоли мансабҳои холии маъмурии хизмати давлатӣ барои ишғоли мансабҳои холии маъмурии Вазорат 2 маротиба озмун гузаронида шуда, 8 нафар довталаб ба кор қабул карда шуданд.

Дар робита ба иҷрои фармони Президенти Ҷумҳурии Тоҷикистон аз 18 марти соли 2024, № 795 «Дар бораи омузиши забонҳои хориҷӣ» дар дастгоҳи марказии вазорат дарсҳои омўзишӣ дар 4 зина ва гурўҳ таъсис дода шуда кормандон давоми ҳафта се маротибагӣ забони англисӣ, ду маротиба забони рўсӣ ва ду маротиба омўзиши компютер ба роҳ монда шудааст.

Ҳамзамон, ҷиҳати баланд бардоштани маърифати ҳуқуқии хизматчиёни давлатии дастгоҳи марказии вазорат оид ба омўзиши санадҳои батанзимдароварандаи фаъолияти хизмати давлатӣ машғулияти идоравӣ гузаронида мешавад.

Дар давраи ҳисоботӣ ҳамкориҳо бо воситаи ахбори омма хуб ба роҳ монда шуда, 65 мусоҳиба бо мутахассисони вазорат оид ба омодагиҳо ба мавсими кишту кори баҳорӣ, рушди соҳаи боғу токпарварӣ, истеҳсол ва содироти маҳсулоти кишоварзӣ, агротехникаи парвариш, омилҳои баланд бардоштани ҳосилнокии зироатҳо, пешгирӣ аз касаливу ҳашаротҳои зараррасон, рушди соҳаи чорводорӣ, тарғиби дастовардҳои соҳа тавассути воситаҳои ахбори омма омода ва пахш карда шудааст.

Дар саҳифаҳои рўзномаву маҷаллаҳои расмӣ ва ғайрирасмӣ 155 хабару мақолаҳои гуногун доир ба соҳаи кишоварзӣ нашр гардиданд, ки бештари онҳо тавсияҳои мутахассиону олимон барои рушди соҳа буданд.

Оид ба риояи талаботи Қонунҳои Ҷумҳурии Тоҷикистон «Дар бораи танзими анъана ва ҷашну маросимҳо», «Дар бораи масъулияти падару модар дар тарбияи фарзанд”, инчунин корҳои фаҳмондадиҳӣ ҷиҳати пешгирии омилҳои характери коррупсиондошта дар байни кормандони дастгоҳи марказӣ ва зерсохторҳои тобеи вазорат мунтазам ба роҳ монда шудааст.

Дар давраи ҳисоботӣ ба унвони Вазорати кишоварзӣ 5024 адад мактубу дархостҳо ворид гардиданд, ки ҳамаи ҳуҷҷатҳои воридшуда зери назорат гирифта шуда, дар муҳлатҳои муайянгардида ҷавоб гардонида шуда истодааст.

Қабул ва баррасии саривақтии муроҷиати шаҳрвандон таҳти назорати роҳбарияти вазорат қарор дошта, дар давраи ҳисоботӣ нисбати муроҷиати 288 нафар шаҳрванд тадбирҳои судманд андешида шудааст.

**Вазифаҳои вазорат барои нимсолаи дуюми соли 2024:**

* дар самти растанипарварӣ, сари вақт ҷамъоварӣ намудани ҳосил, гузаронидани кишти такрорӣ, захира намудани тухмии зироатҳои кишоварзӣ, омодагии ҳамаҷониба барои гузаронидани кишти сабзавот ва картошкаи барвақтӣ дар заминҳои кушод ва гармхонаҳои доимоамалкунанда, инчунин омодагиҳо ба гузаронидани кишти тирамоҳии ғалладонагиҳо;
* дар самти чорводорӣ, баланд бардоштани маҳсулнокии чорво ва дар ин замина зиёд намудани ҳаҷми истеҳсол, бо истифодаи самараноки имтиёзҳои андозиву гумрукӣ, марҳила ба марҳила зиёд намудани ҳаҷми истеҳсоли маҳсулоти соҳаҳои парандапарварӣ, моҳипарварӣ ва занбўриасалпарварӣ, тақвият бахшидани фаъолияти нуқтаҳои бордоркунии сунъӣ барои афзун намудани саршумори чорвои зотӣ, вусъати корҳо дар самти муташаккилона гузаронидани маъракаи захираи хўроки чорво ва омодагии ҳамаҷониба ба давраи тирамоҳу зимистони солҳои 2024-2025;
* дар самти механикунонӣ, ҷоннок намудани фаъолияти Марказҳои хизматрасонии техникӣ дар шаҳру ноҳияҳои ҷумҳурӣ ҷиҳати дастраси ба техникаву мошинолотҳои кишоварзӣ барои саривақт ба анҷом расонидани корҳои саҳроӣ;
* таҳия ва пешниҳоди Барномаи рушди механиконии инноватсионии кишоварзӣ дар Ҷумҳурии Тоҷикистон барои солҳои 2025-2029;
* дар самти илм, татбиқи дастовардҳои илм дар истеҳсолоти кишоварзӣ ва офаридани навъҳои нави зироатҳои кишоварзии ба иқлим тобовар;
* дар якҷоягӣ бо Агентии содироти назди Ҳукумати Ҷумҳурии Тоҷикистон омӯхтани таҷрибаи давлатҳои ҳамсоя ҷиҳати дастгирии содироткунандагони маҳсулоти кишоварзӣ барои афзоиш додани ҳаҷми содироти маҳсулоти кишоварзӣ ва таҳияи пешниҳодҳо ба Ҳукумати Ҷумҳурии Тоҷикистон;
* дар якҷоягӣ бо вазорату идораҳои дахлдор андешидани тадбирҳои зарурӣ ҷиҳати бештар ҷалб намудани сармоягузорӣ дар соҳаи кишоварзӣ;

**Шуъбаи матбуот ва иттилооти**

**Вазорати кишоварзии Ҷумҳурии Тоҷикистон**

**Тамос: 235-39-23, сомона** [**WWW.MOA.TJ**](http://WWW.MOA.TJ)**, почтаи электронӣ** [**info@moa.tj**](mailto:info@moa.tj)